Omul de afaceri Sebastian Ghiță a fost prins la Belgrad și ar urma să fie adus în țară, potrivit Digi24. Poliția română anunță că a colaborat cu autoritățile din zece state pentru capturarea fostului deputat.

Foto: Inquam Photos/Octav Ganea

ACTUALIZARE 10:30 În ceea ce privește procedurile prin care Sebastian Ghiță va fi adus în țară din Serbia, Ministerul Justiției va face apel la Convenția Europeană de Extrădare, cele două țări fiind membre. Autoritățile românu au trimsi deja la Belgrad cele două mandate de arestare emise în lipsă, iar Ministerul Justiției are termen de 40 de zile să trimită cererea de extrădare.

ACTUALIZARE 10:10 Traseul pe care l-ar fi urmat fostul deputat Sebastian Ghiță după dispariţia sa de pe 19 decembrie se pare că a fost unul destul de lung. Din informațiile obținute de Digi24 de la anchetatori, el ar fi circulat prin zece țări din estul și din vestul Europei.

ACTUALIZARE 8:20 Sebastian Ghiţă a trecut în Bulgaria, chiar în noaptea în care a fost pierdut de filajul poliţiştilor, o echipă de anchetatori deplasându-se în Serbia pentru a-l localiza, încă din februarie.

ACTUALIZARE 7:27 Sebastian Ghiță este în custodia autorităților sârbe. În cursul nopții de joi spre vineri, el a fost legitimat de poliția sârbă. Era însoțit de fratele lui, care avea documente reale, în timp ce Sebastian Ghiță a prezentat documente false, a precizat la Digi24 ministrul de interne, Carmen Dan.

Fostului deputat român i se va face deocamdată dosar penal în Serbia pentru folosire de acte false, urmând ca ulterior să aibă loc procedura de extrădare, a spus Carmen Dan.

ACTUALIZARE 7:10 Serbia nu este țară membră UE și procedura de extrădare este mai laborioasă. Deocamdată, va avea loc o identificare formală a fostului deputat, la Belgrad, dar procedura ar urma să se desfășoare rapid. El s-ar afla acum într-o secție de poliție din Belgrad.

Cum arăta Sebastian Ghiță în momentul capturării

C. T. Popescu: Era prins dl. Ghiță dacă nu se legitima cu acte false?

ACTUALIZARE 7:00 Fostul deputat era însoțit de fratele său în momentul arestării. Fratele său se afla, la rândul său, în atenția autorităților.

Surse judiciare su declarat pentru News.ro că a fost urmărit fratele lui Ghiţă, care iniţial s-a aflat la Istanbul, după care a plecat către Serbia.

ACTUALIZARE 6:52. În momentul reținerii, fostul deputat avea asupra lui acte false, dându-se drept cetățean sloven. Potrivit Digi24, ar fi avut și înfășișarea schimbată. S-a ras în cap și și-a lăsat barbă. Iată cum arăta deputatul în momentul capturării, potrivit unei fotografii difuzate pe site-ul tvr.ro:

Foto: IGPR

„În urma activităţilor investigative complexe şi a informaţiilor furnizate de Direcţia Operaţiuni Speciale şi Direcţia de Investigaţii Criminale din cadrul Poliţiei Române, in cursul acestei nopţi, in Belgrad, a fost localizat şi reţinut, inculpatul Ghiţă Sebastian Aurelian”, anunţă IGPR într-un comunicat în care precizează că „în momentul depistarii, cel în cauză a prezentat pentru legitimare, documente false, care prezintă însemnele unui stat din U.E"

ACTUALIZARE 6:50 Polițiștii români au fost ajutați de colegii lor sârbi pentru capturarea lui Sebastian Ghiță.

Informații despre prezența lui în Serbia au mai circulat la un moment dat în presă, dar au fost negate ferm de autorități.

Fostul deputat dispăruse din țară din luna decembrie, în condițiile în care este cercetat în mai multe dosare penale, și era dat în urmărire internațională.

Poliţia Română mulţumeşte reprezentanţilor instituţiilor de aplicare a legii din Serbia, Ungaria, Bulgaria, Grecia, Turcia, Muntenegru, Croaţia, Austria, Italia şi Franţa, precum şi partenerilor interni, pentru cooperarea în acest caz.

Ghiţă a dispărut în 21 decembrie 2016 şi a fost iniţial dat în urmărire naţională după ce a încălat termenii controlului judiciar.

În 10 ianuarie, un complet de la instanţa supremă a emis un mandat european de arestare pe numele lui Sebastian Ghiţă, omul de afaceri fiind dat şi în urmărire internaţională, prin Interpol.